
DUCAPRO POR BIRA UN 
EXITO PERO TAMBE FIN DI 
CANTANTE OF BANDA 


CARNAVAL TA TEMPORADA 
DI GANA PLACA PA MUSICONAN 


MIKE EMAN INVITA 
PA DUNA LECTURA 
NA HULANDA 


OPINION PUBLICO 


CUANTO CASTIGO TA 
SUFICIENTE PA PAUL CROES? 


UN SIMAN DESPUES CU PARLAMENTO 
A PAPIA RIBA PROTOCOL 
OTRO CASO 
TRO CASO 


FATAL DI 
FATAL DI 
SALUD MENTAL 

E 
xactamente un siman despues cu Parlamento a reuni riba 
casonan di suicidio den cel di polis, ayera dia a habri cu 
otro caso fatal di loke ta mustra riba uno mas pa loke ta re- 
garda salud mental. 


E asunto di salud mental ta birando dia pa dia mas serio 
caminda hopi hende, lamentablemente tambe hopi hoben, 
ta haya nan mes confronta cu e reto grandi aki di enfrenta 
un bida cu nan no a spera di topa asina tempran den nan 
bida. 


Awor siman pasa dia 28 di November, Parlamento a reuni 
caminda a pidi presencia di Minister di Husticia Rocco Tjon 
relaciona c’un caso caminda un mucha homber relativa- 
mente hoben, a pone fin na su bida durante di su deten- 
cion y esaki a bira di dos caso den un tempo relativamente 
cortico, cu algo similar ta sosode. 


E reunion a ser solicita pa tres parlamentario kendenan 
ta Miguel Mansur di fraccion di Accion 21 y tambe e dos 
parlamentarionan independiente cu ta Rycond Santos do 
Nascimento y Gerlien Croes caminda a pidi pa presencia di 
e Minister di Husticia. 


Un reunion cu tabata hopi bruha y cu no a brinda mucho 
perspectiva pa atende un asunto asina serio ya cu na final 
di e reunion, a constata cu ningun momento a atende cu e 
problema directo cu tambe a hunga un rol den e dos casonan 
fatal aki, esta esun di salud mental. 


Ora cu tuma nota di e peticion haci pa e tres 
parlamentarionan menciona, nan a pidi Minister Tjon pa 
duna informacion riba e siguiente puntonan cu ta: 
- ‘Maneho y protocolnan y preocupacion relaciona cu respet 
y siguransa di derechonan fundamental manera derecho di 
un detenido pa ricibi proteccion di su bida, su salud durante 
di su detencion; 
- Maneho y protocolnan di ministerio di husticia relaciona cu 
cuido di detenidonan cu ta menor di edad; 
- Maneho y protocolnan di ministerio di husticia relaciona cu 
e forma con ta atende ora c’un detenido muri durante di su 
detencion preventivo; 
- E transparencia y responsabilidad di ministerio di husticia 


relaciona cu casonan cu ta asuntonan delicado y participa- 
cion di famianan di e fayecido den e proceso aki; 
- Maneho y proceduranan pa ehecucion di investigacionnan 
independiente di casonan fatal den e sistema di detencion; 
- E siguransa di integridad di e sistema legal y derecho di tur 
ciudadano pa husticia prevalece aki na Aruba. 


Un total di seis punto a wordo trata caminda tabatin mas 
discusion politico entre oposicion cu e mandatario di husticia 
y parlamentarionan cu ta sostene Gabinete Wever Croes II 
sin cu a yega na algo concreto relaciona cu e motibo cu a 
yama e reunion aki. 


Sinembargo ta di lamenta y hasta cuestiona e hecho, cu e 
problema mayor di suicidio den cel di warda di polis of hasta 
KIA, tin un problema su tras y cu tambe for di algun tempo 
caba a lanta cabes, esta e asunto di “salud mental.” 


E ta algo horibel algo cu esunnan cu ta sufri di salud mental, 
pa gran parti pa falta di mas atencion profesional, ta haya 
nan mes bandona y descuida sin cu nan por ricibi ayudo y 
algun sin duda lo no por soporta e presion mental aki na tur 
momento of ora cu e crisis mental aki presenta. 


Tin pashentnan cu ta conta c’un sistema di sosten den nan 
propio famia ya cu ta dificil pa nan haya e tratamento psiki- 
atrico cu nan tin mester ya cu e tratamento aki ta limita na 
algun sesion y caminda mayoria di e pashentnan aki, no tin 
placa pa sigui cu e tipo di tratamento aki riba nan mes. 


E caso di ayera mainta tambe aparentemente ta un caso 
caminda e persona pa algun tempo caba ta papiando cu 
famia y amigonan, riba su situacion pero manera ta e situ- 
acion den mayoria di e casonan aki, nan ta haya un push 
den e bon direccion, ta haya un tiki alivio cu e sosten di nan 
hendenan pero despues di algun dia, e hendenan aki ta para 
atrobe dilanti di mesun reto mental aki. 


E situacion ta serio y lo ta na su luga pa Parlamento sinta cu 
Minister di Salubridad Dangui Oduber pa papia riba e topico 
aki, ya cu e ora ey realmente pueblo lo haya informacion mas 
directo riba e situacion cu tin, na luga di weganan politico cu 
a tuma luga siman pasa!! 


Un siman despues cu 


Parlamento a papia riba protocol 
otro caso fatal di salud mental 

E 
intencion di e organisacion DUCAPRO pa desde prome 
di Januari di 2024 cobra radionan emisora y negoshi- 
nan cu ta toca cancionnan di su miembronan, cu nan tin cu 
paga un suma cu ta wordo stipula pa DUCAPRO cu ta carga 
e nomber di “royalties.” 


E compania aki ta wordo representa pa abogado David Kock 
y a pesar cu e discusion aki pa compositor-, cantante- y 
bandanan sikiera haya algo pa nan produccion musical, e 
proceso aki lo tin un caminda largo pa cana prome cu esaki 
keda estableci manera e organisacion menciona ta kere cu 
e tin cu bay. 


Cu en berdad no por sigui permiti negoshi ser haci cu produc- 
cion musical di compositor y cantantenan pero e forma cu 
esaki a wordo introduci recientemente, na luga di crea un 
solucion pa den un forma husto musiconan ricibi compen- 
sacion pa nan trabou, e lo por crea tambe un situacion net 
contrario pa e propio artistanan aki. 


Ta un hecho cu radio emisoranan ta depende hopi di 
produccion di musica pa artistanan local y internacional, 
sinembargo na mes momento tin cu menciona cu e propio 
artistanan aki ta depende asina hopi di promocion na radi- 
onan pa nan produccion y den ultimo simannan, esaki a 
bolbe keda confirma. 


Tur compositor y cantante cu pone algo riba mercado, pa 
bende su producto ta presenta den tur programa radial pa 
haci nan promocion, den mayoria di casonan hasta esaki ta 
ser haci completamente liber di un of otro gasto, pues ta e 
propio musiconan aki, tambe ta probecha di e sistema cu tin 
pa logra miho promocion pa nan productonan. 
E asunto aki ta data for di 2018 pero nunca el a ser concre- 
tisa pero abogado Kock a señala algun siman atras, cu a yega 
asina leu cu huridicamente tin un base legal pa exigi pago 
na momento toca musica di artistanan afilia den publico. 


Un grupo di gerentenan di varios radio emisora a efectua 
un bishita na Minister di Economia Geoffrey Wever pa trata 
di yega na un solucion den e asunto aki pero ainda no tin 
mucho claridad si esaki lo ser logra. 


Pa colmo awor cu tur preparacion ta tumando luga pa cele- 


bracion Carnaval 70 aki algun luna, henter e celebracion aki 
caminda artistanan local di tanto soca y caiso cu ta participa 
den e festival musical di mas grandi cu Aruba conoce, tambe 
lo bay confronta problema serio, caminda hasta e parti 
musical di e celebracion aki, lo por bira un problema grandi 
ya cu den tur parada cu tin di Aruba su carnaval, composi- 
cion di mesun artistanan cu DUCAPRO kier mira nan wordo 
recompensa pa nan tradicion, awor ta wordo confronta cu e 
situacion aki. 


Loke no por perde for di bista den e situacion aki relaciona 
cu celebracion di Carnaval, ta durante di e celebracion aki 
gran parti di compositor-, cantante- y bandanan musical, ta 
gana sumanan grandi cu nan participacion den e paradanan. 


Ta mesun musiconan aki ta bishita tur radio emisora pa 
promove nan produccion den e temporada di carnaval y 
awor tin cu mira kico por y kico no por y con nan material 
musical lo wordo promovi pa radionan sin cu esaki perhu- 
dica ningun di dos banda. 
Carnaval ta tempo pa gana placa pa compositor-, cantante- 
y bandanan musical, pues ainda tin asina hopi asuntonan pa 
wordo aclaria y e situacion aki ta algo cu simplemente ainda 
e mudo musical no ta cla pa esaki tuma luga. 


DUCAPRO por bira un exito pero 
tambe fin di cantante of banda 


Carnaval ta temporada di gana placa pa musiconan 

N 
a un Congreso anual na Den Haag, Hulanda, cu ta dedica na fortifica y me- 
hora e relacionnan den Reino, ex Prome Minister y lider di AVP, mr. Mike 
Eman a wordo invita pa duna un lectura y participa den un panel cu tambe lo 
profundisa den e relacionnan den Reino. 


E congreso pa cual mr. Mike Eman a wordo invita, pa duna un lectura, lo wordo 
habri dor di Secretario di Estado pa Relacionnan den Reino, Alexandra van 
Huffelen. E congreso lo dura dos dia, 6 y 7 di december y ta tuma luga den 
Nieuwspoort, den e edificio di Tweede Kamer der Staten-Generaal na Den Haag. 
E momento tambe ta uno di importancia pasobra e ta hustamente den e dianan 
cu Parlamentarionan nobo di Tweede Kamer lo wordo huramenta. 


INVITACION PA EMAN 
E invitacion pa mr. Mike Eman a bin a rais di su ultimo bishita na Hulanda. E 
temanan cu a keda presenta y e reunionnan cu Eman y consehero Wendrick 
Cicilia a conduci na Den Haag Hulanda algun siman atras a lanta basta interes 
y atencion. Na tur instancia y na tur nivel cu e Lider di AVP, mr. Mike Eman cu 
consehero di fraccion, Wendrick Cicilia, a presenta e notanan di AVP na Den Haag 


Mike Eman invita pa duna lectura na Hulanda 


Hulanda, pa institucion di un Sociaal Economisch 
Cultureel Planbureau y un nota bon documenta pa 
converti debe di Aruba na Hulanda den un fondo 
di inversion, por a sinti simpatia y hasta admira- 
cion pa locual mandatarionan Hulandes a yama 
“een creatieve oplossing”. 


IDEANAN 
E prome caminda cu mr. Mike Eman a consulta 
riba e tema aki ta cerca e experto constitucional 
respeta den Reino, actual Minister di Estado, ante- 
rior cabes di Raad van State y Minister den hopi 
gabinete cu un variacion grandi di cartera tabata 
mr. Piet Hein Donner. For di Vredespaleis a resona 
un señal positivo: e nota cu Eman a presenta lo 
por ta un caminda alternativa. 
Tambe den het Torentje e tema aki a keda planta y 
Prome Minister Mark Rutte no unicamente tabata 
tin e cortesia pa ricibi e lider di oposicion, pero 
tambe a duna cara na Prensa pa splica kico e a 
combersa cu mr. Mike Eman. E tabata claramente 
un encuentro cu a crea perspectiva pa mas delib- 
eracion riba solucion pa un problema grandi cu 
por bira un fundeshi firme pa inversionnan den 
futuro pa Aruba, algo cu CAFT a remarca reciente- 
mente cu ta haci hopi falta na Aruba. 


LECTURA 
E tema di Eman su lectura lo ta riba e impor- 
tancia di crea un Sociaal Economisch Cultureel 
Planbureau pa Aruba den cooperacion cu gobi- 
erno di Hulanda. Durante su bishita algun siman 
atras Eman y Cicilia no unicamente a delibera cu 
mandatarionan y politiconan riba e tema pero 
tambe cu e propio directora di SCP, Karen van 
Oudenhoven y tambe cu Paul Schnabel cu tabata 
director durante 15 aña di e prestigioso insti- 
tuto aki. Locual a resalta durante e reunionnan di 
trabao di Eman na Hulanda ta no unicamente cu 
portanan a habri cu hopi calor, aprecio y respet, 
pero tambe un deseo grandi pa por yega atrobe 
na dialogonan constructivo cu ta basa riba visi- 
onnan bon pensa den cual tur dos pais, Aruba y 
Hulanda, por mira un futuro cu perspectiva prom- 
etedor. Eman y Cicilia ta bek na Hulanda pa duna 
siguimento na proposicionnan cu a crea perspec- 
tiva pa cambio na fabor di Aruba y e relacionnan 
den Reino. 

M 
inister Tjon a cuminsa pa manda 
palabranan di pabien pa henter e 
ekipo di Cuerpo Policial, pa e hallazgo 
y nan manera di traha, cual a mustra di 
ta uno exitoso, caminda mas y mas por 
tuma nota cu e invasionnan cu ta wor- 
do haci ta exitoso mirando cu ta logra 
confisca arma y droga. 


Minister di Husticia y Asuntonan Social 
sr. Rocco Tjon, a sigui duna un actu- 
alisacion amplio di e accionnan cu a 
tuma luga recientemente di parti di 
Cuerpo Policial, specificamente pa 
loke ta e situacion di trafico y e dife- 
rente “inval” cu a tuma luga. A base di 
palabracionnan haci cu Alto Comisario 
sr. Arnhem como tambe Alto Comisario 
Suplente sr. Candelaria, a tuma e deci- 
sion pa bin cu mas vigilancia pa loke ta 
trafico, pa henter e luna di december. 
Banda di esaki, ministerio di Husticia 
y Asuntonan Social lo bay lansa un 
campaña nacional di conscientisacion 
di siguridad di trafico pa henter 2024. 


Manera ta conoci, Aruba ta conoce 
hopi accident di trafico, y a base di 
cifranan cu a ricibi, esaki a indica di ta 
stabiel, pero simplemente demasiado. 
Sinembargo, aun asina e ta alar- 
mante, pa cual motibo diasabra ultimo 
a reuni cu alto comisario suplente sr. 
Candelaria, y a reuni awe cu alto comis- 
ario sr. Arnhem, caminda a tuma e deci- 
sion pa aumenta visibilidad di parti di 
Cuerpo Policial pa e luna di december. 
Ademas, lo bay percura pa tin mas 
unidad riba caya, pa asina por atende 
cu e diferente situacionnan, entre otro 
di trafico, na un manera mas agil. 


Di parti di Ministerio di Husticia y 
Asuntonan Social, ta haci un apela- 
cion na nos comunidad, pa ta hopi 
mas cauteloso den trafico. Ta pidi pa 
cada persona tuma nan propio medi- 
danan di siguridad pa asina evita cu 
por keda envolvi den un accidente di 
trafico. Cuerpo Policial ta bay lansa 
nan campaña di prevencion pa loke 


ta trata e luna di december specifica- 
mente, mirando cu ta conoci cu e luna 
di december ta mas druk cu e otro 
lunanan, pues e siman aki e campaña 
lo keda lansa. 


Na mes momento, tambe ta anuncia cu 
otro aña e enfoke como un di e pila- 
rnan for di e maneho di ministerio di 
Husticia y Asuntonan Social ta bay ta 
siguridad den trafico, y na januari 2024 
ta bay lansa un campaña nacional pa 
loke ta eleva siguridad den trafico. 
Mas detayes di e campaña aki lo keda 
anuncia na inicio di januari 2024. Otro 
aña lo bay introduci diferente medi- 
danan, pa asina cubri e parti di sigur- 
idad den trafico. 


S 
ETAR ta contento pa anuncia su SETAR app awo cu mas funcionali- 
dad pa nos clientenan. Clientenan cu ta haci uzo di e SETAR app por 
update e app pa haya e ultimo funcionalidadnan. 
Awo cu e update nobo, clientenan por wak informacion di nan invoice 
den e SETAR app. Tap riba Billing abou pa haya informacion di tur bo 
servicionan existente na SETAR, open balance y invoicenan mensual 
den un solo bista. 


Ademas, awo cu e Multi-Device Feature bo por maneha varios number 
di telefon na mes momento via bo SETAR app. Tap riba e menu rechts 
ariba, selecta Manage Devices y agrega un otro number di telefon na bo 
SETAR app. 


Banda di e funcionalidadnan nobo, clientenan por haci uzo di e SETAR 
app pa wak e saldo di e minuutnan di yamada, SMS y data den bo pakete, 
recarga bo number prepaid, cumpra bundles, add-ons y mucho mas. 


Bo no tin bo SETAR app ainda? Download e via Play Store of App Store 
gratis. Unabes cu download e app, por registra facilmente cu bo user- 
name y password di MiSETAR. Scoge bo idioma preferi, enable e Light of 
Dark Theme y agrega e Widgets nan cu e informacion cu bo ta desea na 
bo Home Page pa un experiencia personalisa. 


Join e Evolucion: 


SETAR app awo cu 
mas funcionalidad 


Minister Rocco Tjon lo bay lansa campaña nacional 
di conscientisacion pa cu siguridad di trafico 

E 
proceso penal denomina como IBIS 
ta sigui crea duda den nos sistema 
hudicial. Ta parce cu e ex-politico y ex 
Minister Paul Croes su lista di castigo 
ta sigui crece. Importante pa mustra 
kico nos ta referi na dje. No lubida cu;  
  
1. Paul Croes a wordo cera 86 dia den 
Isolacion 
Durante e prome 3 luna di su detencion 
Paul Croes a wordo poni den isolacion. 


Esaki ta nifica cu e tabata cera 22 ora 
pa dia, no tabatin contacto externo 
cu ningun familiar (siendo cu otro 
sospechosonan den e mesun caso si a 
haya bishita normal), e no por a haya 
un television, no tabatin un radio, no a 
haya material pa lesa, y hasta un bijbel 
el a wordo nenga. 


E no por a participa na ningun activ- 
idad social of biblico den KIA. E forma 
detencion aki tabata pa prome bes den 
Reino Hulandes pa un delito financiero. 
E forma di detencion aki ta wordo 


condena pa CPT y organonan interna- 
cional.  


 2. Paul Croes cera den IBA  
Banda 
di 
tabata 
den 
Isolacion 
(beperking), Paul Croes a wordo poni 
den IBA, e Departamento di Personanan 
Psikiatrico y Sizofrenico den prizon. 
Esaki no tabata un enciere adecua pa 
un persona bon na su mente. E castigo 
aki tabata pa pone mas presion riba 
Paul Croes durante su detencion.  
  
3. Castigo di Prizon 3 aña  
Na Februari 2023 Paul a keda condena 
finalmente na 3 aña di prizon cual 
castigo e ta sintando tambe actual- 
mente. Ministerio Publico inicialmente 
a pidi 5 aña, pero finalmente Corte 
Superior a dicta 3 aña.  
  
4. Paul Croes kita como Ambtenaar  
E castigo disciplinario mas pisa pa un 
ambtenaar ta “ontslag”. Esaki tambe 
Paul Croes a haye cu ne. Despues di 15 
aña como ambtenaar el a wordo kita y 
asina perde su unico forma di entrada.  
  
5. Castigo psicologico 
Durante henter e proceso pisa aki dos 
rapport psicologico a constata Post 
Traumatic Stress Syndrome (PTSS) 
cerca Paul Croes. E detencion den 
isolacion y henter e proceso tin su efec- 
tonan permanente riba e salud mental 
di e ex politico.  
  
6. Castigo 5 aña for di Politica  
Band’i su castigo di prizon, Paul Croes 
a haya un sentencia cu na momento 
cu e sali di prizon e no por eherce un 
funcion politico mas pa 5 aña largo. 
Nos mester corda cu Paul Croes ta un 
di e poco politicologonan cu nos pais a 
conoce y cu esey ta su area di exper- 
ticio. Kiermen dificil p’e por eherce otro 


funcion.  
  
7. Daño permanente na reputacion y 
imagen pa futuro  
E atencion grandi y exceso den media 
ta contribui tambe n’e castigo publici- 
tario na Paul Croes. 


Recientemente den otro caso similar, 
Hues a mustra cu e daño causa p’e 
atencion exceso di media (enorme 
media aandacht) ta uno cu mester tene 
cuenta cu ne y a duna un reduccion di 
castigo den su sentencia. Den caso 
IBIS esaki no a sosode.  
  
8. Castigo Financiero “Ontneming” 
Paul Croes  
Banda di a castigonan ariba menciona, 
ainda Ministerio Publico tin un caso 
andando pa expropia 183.000 florin 
for di Paul Croes y su famia. E castigo 
financiero aki sigur ta cay pisa riba e 
famia como cu Paul no ta y por traha 
n’e momentonan aki.  
  
9. Castigo di termino largo  
E caso IBIS a inicia na 2016 y despues 
di un Entrada Hudicial na Maart 2017 
por tuma nota cu 7 aña despues ainda 
e proceso no a termina. 7 Aña den un 
“rollercoaster” psicologico mes ta un 
castigo riba su mes. 7 Aña di drenta 
sali Corte, bay prizon y discuti diaria- 
mente e caso aki ta un martirio y un 
castigo adicional. 
  
Cuanto castigo mas Paul Croes merece? 
Na nos parecer nos sistema hudicial 
ta pa coregi erornan (instituto corec- 
cional) y yuda e persona rehabilita y 
forma parti bek di nos comunidad. 


Con por splica un posibel resociali- 
sacion di Paul Croes bek den nos comu- 
nidad cu tanto castigo asina? 


OPINION PUBLICO 


SKIRBI PA TOKO WINKLAAR 


Cuanto castigo ta suficiente pa Paul Croes? 

D 
ialuna mainta rond di 11’or polis a topa cu dos ciclista, uno tawata 
herida. Esaki a sosode mas pariba di rotonde di Tanki Leendert, cerca 
di e cura di Stern. 


A resulta cu un di e ciclistanan pa un of otro motibo a cay ariba su schouder 
y probablemente lo a fractura esaki. Agentenan a lage sinta den auto pa 
warda ariba Ambulance cu a wordo pidi. Algun rato despues ambulance 
a yega y e Paramediconan a bay duna e ciclista aparentemente turista e 
asistencia necesario. 


D 
ialuna mainta hopi trempan habitantenan den Caya Frere Tarcicius a 
bati alarma, pa un persona den un forma straño banda di su auto. 


Polisnan cu a yega mesora por a mira cu e persona lo no tawata duna 
señal di bida. Di e manera aki a notifica esnan concerni. Ta trata di un 
hende homber, banda di un Suzuki Swift color blauw rhd. Di leu por a mira 
parcialmente un curpa, den e porta di auto habri. 


Dokter Texier ta esun cu a yega pa constata morto di e homber, cu no 
ta biba mucho leu. Un ruman muhe tambe a yega na e sitio y por a mira 
dokter a bay papia cu ne y haci’e algun pregunta. Departamento tecnico 
di polis tambe a presenta, pa haci nan investigacion. 


Ciclista a cay herida su schouder seriamente 


Mainta trempan ta haya homber sin bida banda di su auto 


Ministro di Husticia y Asunto Social ta anuncia cu entrante 6 
december 2023 segun Ley di Molester, durante 30 dia lo tin 
oportunidad pa un y tur tuma conocemento na Departamento 
di Legislacion y Asunto Huridico, Schotlandstraat 53 di 
un peticion di permiso cu a ser haci pa un instalacion di gas 
di 1x 60 galon na Rooi Santo 31, Lok 1-01. Den e periodo 
aki tur hende por expresa por escrito nan desacuerdo cu 
dunamento di e permiso menciona. Esaki mester ta dirigi 
na Ministro di Husticia y Asunto Social mediante director 
di Departamento di Legislacion y Asunto Huridico, 
Schotlandstraat 53. 

E 
Asociacion di Medio di Informacion di 
Spaña, representando 83 miembro, a 
cuminsa cu un demanda contra Meta, em- 
presa propietario di Facebook, Instagram 
y WhatsApp, pa considera cu nan a viola di 
manera “sistematico y masivo” e ley Europeo 
di proteccion di dato, acusand’e di “compe- 
tencia desleal”. E organismo ta exigi un pago 
di 550 miyon euro (mas of menos 597 miyon 
dollar). 


Di acuerdo cu e presentacion realisa dia 
prome di december, e compania Californiano 
a ignora entre dia 25 di mei 2018 - tempo cu 
e Reglamento General di Proteccion di Dato 
(RGPD) di Union Europeo, a drenta na vigor 
- y dia 31 di juli di e aña aki e “rekerimento 
normativo cu e ciudadanonan mester consenti 
e uzo di nan datonan p’e perfilado di public- 
idad.” 


Segun nan a splica, Meta ta realisa un “uzo 
sistematico y masivo di e datonan personal 
di e usuarionan,” cu por ta “rastrea sin nan 
consentimento den henter nan nabegacion 
digital.” Por lo tanto, e empresa por a “ofrece 
riba e mercado e benta di espacio publicitario 
for di un bentaha competitivo ilegalmente 
obteni.” 


“E comportacion di Meta a determina cu 100% 
di e entrada di e gigante tecnologico cu ta bin 
di e benta di propaganda segmenta a wordo 
obteni di un forma ilegal,” nan a adverti. 


Den e sentido aki, Jose Joly, presidente di AMI, 
a expresa cu ta trata di un accion “sin prec- 
edente” a traves di cual e compania tecno- 
logico a logra construi “su posicion di dominio 
riba mercado di e propaganda, despreciando e 
normativa y generando un perhuicio evidente 
p’e medionan di informacion Spaño te na e 
punto di pone nan sostenibilidad na riesgo.” 


Mas di ochenta medio Spaño ta demanda Meta pa 
“competencia desleal” y ta pidi 550 miyon euro 


Riba esaki, el a considera cu e continuidad di e medionan di informacion 
di Spaña ta “den schaakmat.” 


Pa evita cu e situacion bira pio, a pidi e anunciantenan priva y publico cu 
ta realisa nan campaña publicitario den e medionan “sigur, confiabel y 
responsabel, respetuoso cu e derechonan di e ciudadano y cu ta para pa 
fomenta e calidad democratico di Spaña, tur di nan den coherencia cu nan 
maneho di responsabilidad social.” 


PAGA PA CUIDA INFORMACION PERSONAL 
Algun siman pasa, e Hunta Europeo di Proteccion di Dato (JEPD) a ordo 
e regulador di proteccion di dato di Irlanda, pais cu Meta tin su sede 
Europeo, pa prohibi “tur tratamento di dato personal cu fin di publicidad 
basa riba comportacion.” 


E orden aki a wordo notifica n’e compania dia 30 di october ultimo, pa cual 
e empresa a cuminsa ofrece su usuarionan un abonement di 9,99 euro 
mensual (casi 11 dollar) pa evita cu nan dato wordo rastrea. 


Na juli ultimo, Corte di Husticia di Union Europeo, a establece cu e usuar- 
ionan di e rednan social ta “liber di nenga individualmente (...) duna nan 
consentimento na operacion determina di tratamento di dato.” Poco prome, 
na mei, Meta lo a ricibi un multa di 1200 miyon euro despues di a manda 
dato di usuario Europeo Merca, incumpliendo asina e RGPD. 


Diamars, 5 December 2023 
INTERNACIONAL 
10 
AWEMainta 


Bin bishita nos y probecha! 


Paña di bon calidad na bon prijs. 


Adres: Avenida Milio J. Croes 47 local 3 
Telefon: 5646733 – 5653466 
E-mail: info@carlymar.com 


D 
en un apasionante revelacion n’e Comite di Energia y Co- 
mercio di e Camara di Representante, dr. Mandy Cohen, 
director di e Centronan pa Control y Prevencion di Malesa 
(CDC), a desmenti e temornan riba un misterioso patogeno 
causante di e aumento di malesa respiratorio cu ta extende 
de ne parti nort di China. Den su prome aparicion dilanti 
Capitolio desde cu el a asumi e cargo durante zomer, dr. Co- 
hen a sigura na Congreso cu e aumento di e casonan aki no 
ta atribui na un virus nobo, sino mas bien na culpabel cono- 
ci, manera COVID, griep y e virus respiratorio sincitial (VRS) 
y micoplasma pneumonia. 


E aumento concentra, vooral den e parti nort di China, a 
lanta preocupacion, ya cu, segun NBC News, e hospitalnan 
ta “yena di mucha malo.” Dr. Cohen a subraya cu CDC ta 
mantene un oficina na China y tabata den constante comu- 
nicacion cu su coleganan Chines pa compronde e alcance 
total di e situacion. 


Desde medio october, e region tabata testigo di un notabel 
aumento di malesa similar na griep compara cu e mesun 
periodo di e ultimo tres añanan, segun e Organisacion 
Mundial di Salud (WHO) a informa. WHO a pidi previamente 
informacion adicional na China y den un teleconferencia cu 
a tuma luga siman pasa a facilita e datonan pidi. E colabo- 


racion aki ta pa mehora e comprension mundial di e actual 
crisis respiratorio. 


E aumento di e casonan respiratorio na China a provoca 
comparacion cu situacion similar den e paisnan manera 
Australia y New Zealand, caminda cu e lantamento di e 
restriccionnan estricto di COVID a provoca un aumento 
di malesa respiratorio. E autoridadnan Chines a atribui e 
aumento n’e relahacion di e medidanan antipandemico na 
final di aña pasa, cu a marca e prome temporada completo 
di griep desde fin di e maneho di “cero COVID” di e pais. 


Door di atende e cuestion, e Minister di Asunto Exterior 
Chines, Wang Yi, a sigura e periodistanan na Nacionnan Uni 
cu e piek ta bao di “control efectivo.” Como contesta, e auto- 
ridadnan di salud Chines ta intensificando su esfuersonan 
pa amplia e disponibilidad di asistencia di salud y aumenta 
e suministro di remedi. Ta conseha e mayor di mucha cu 
caso leve pa evita hospital, debi na e temponan prolonga di 
espera y na riesgo di infeccion crusa. 


Mientras cu mundo ta enfrenta e crisis respiratorio aki, e 
testimonio di dr. Cohen t’ey pa aporta claridad y disipa e 
preocupacionnan riba un posibel menasa nobo, haciendo 
referencia na e esfuersonan di colaboracion entre e enti- 
dadnan di salud mundial pa aborda y compronde e situacion 
cu ta desaroyando na China. 


Crisis respiratorio di China revela: 


Director di CDC ta atende alarmante 
aumento y ta mengua e temor di virus nobo 


Diamars, 5 December 2023 
AWEMainta 
COMUNIDAD 
11 


D 
en e spirito di e tres letter R, cual ta Reduci, Reuza, y 
Recicla, empleadonan na Hilton Aruba a keda encura- 
sha pa bay den nan closet y wak kico tur nan por trece cu ta 
paña cu no ta uza mas of articulonan pa mucha. Esaki ta pa 
bay na departamento di recurso humano cual na su turno lo 
bay cas cu algun cos nobo deposita pa otro miembronan di 
e team. 
E clothing drive a tuma luga durante prome dos siman di 
november. Tur articulo cu a bini cu ne a haya keda sortia 
segun tipo y size anto empleadonan a haya invitacion pa 
‘shop’ libremente y bay cu algun cos. 
E di tres edicion di e Clothing Drive tabata bon ricibi pa e 
empleadonan. E resort previamente a organisa eventonan 
similar como parti di un programa pa Back to School, haci- 
endo esaki di tres rond. E team di Human Resources a 
expresa nan gratitud pa e exito di e iniciativa aki. 


Clothing Drive a consisti mayoria di paña pa baby, mate- 
rial di cas, y algun otro articulonan casi nobo cual a haya 
un chens nobo den bida pa medio di haya un upcycle pa 
un otro adres. Empleadonan a declara cu tabata miho cu 
nobo y tabata encanta di por a mantene nan faboritonan pa 
mas largo, reduciendo e necesidad pa bay cumpra cos total- 
mente nobo despues di tempo atrobe. 
Eugenille de Marchena, Human Resources Manager a bisa 
cu e intercambio di paña aki tabata un evento cu a keda 
integra den e kalender di actividad anual di e resort, y cu 
nan ta extremadamente satisfecho cu e resultado y alegria 
cu esaki ta trece na su empleadonan. Un manera hopi bunita 
pa comparti abundancia cu nan coleganan. 


Iniciativa ‘Happy Clothing Drive’ un 
contribucion di empleadonan di Hilton Aruba 

D 
urante fin di siman, Prome Minister 
Evelyn Wever-Croes hunto cu Min- 
ister di Turismo Dangui Oduber a at- 
ende e celebracion di e vuelo inaugural 
di e aerolinea LATAM, cu vuelo directo 
desde Lima, Peru pa Aruba. Durante e 
ceremonia aki, Prome Minister tabata 
tin e oportunidad pa duna un discurso, 
na unda el a indica cu e introduccion di 
e vuelo aki ta di gran beneficio pa pais 
Aruba. 
Desde cu a cancela e vuelonan directo 
un par di aña pasa, pasaheronan cu 
destinacion Lima, Peru lo mester a bay 
via Bogota, Caracas of Panama. E vuelo 
directo aki, lo brinda e bishitantenan di 
Latinoamerica un opcion mas agrad- 
abel pa yega Aruba. 


Prome Minister a indica cu e logro aki, 
ta danki na e colaboracion entre Aruba 
Airport Authority (AAA), Aruba Tourism 
Authority (ATA), y Gobierno di Aruba, 
cu a uni cu e mision di LATAM pa provee 
asina biahenan sin interupcion a traves 
di Latinoamerica. Lima ta bira e di tres 
centro regional di Latinoamerica pa 
Aruba, mehorando ainda mas e conec- 
tividad y habriendo mas posibilidad, 
specialmente pa comunidad di Peru cu 
ta residencia na Aruba. 
Cu e vuelo nobo aki, e Peruanonan cu ta 
biba na Aruba, lo tin e facilidad pa por 
bishita nan famianan cu kisas nan tin 
hopi tempo sin wak, y of ricibi bishita di 
nan famianan, cu awor lo tin e opcion 
pa biaha mas facilmente desde Peru pa 


Aruba. 
Otro beneficio di e vuelo aki ta, mirando 
cu Aruba tin lasonan cu Hulanda, cu 
resto di Europa y cu Merca, lo por crea 
oportunidadnan comercial, cu talves 
sin e vuelo aki lo no tabata posibel, of 
mas dificil di realisa. 


Aruba ya caba ta un pais hopi conoci y 
gusta pa e comunidad Latino, mirando 
cu e isla no ta ofrece solamente un 
bunita beach, un clima agradabel, y 
un variedad di restaurant y actividad, 
sino un comunidad, consistiendo di 
hendenan amabel y cortes cu ta brinda 
un servicio di calidad na su bishitan- 
tenan. Cu introduccion di e vuelo 
directo aki, cu ta facilita e biahero, 


yegando Aruba direct, lo haci e desti- 
nacion aun mas atractivo. Esaki sigur 
lo contribui grandemente na un subida 
den e total di bishitantenan di e region 
Latino, cu ta encanta bishita Aruba pa 
tur loke e isla tin di ofrece. 


“Mi ta sumamente gradicido na e repre- 
sentantenan di e aerolinea LATAM, pa 
cu nan decision di pone Aruba den nan 
itinerario regular. Tambe, mi ta gradici 
AAA, ATA, y Minister Dangui Oduber 
pa su dedicacion, y trabou incansabel 
den bienestar di e pilar economico mas 
grandi di pais Aruba. Masha pabien 
Aruba cu e gran logro aki, y hopi exito 
na LATAM cu e vuelo nobo aki,” Prome 
Minister a expresa. 


Aerolinea LATAM ta introduci un vuelo directo pa Aruba desde Lima, Peru 
Aruba lo bira un destinacion aun mas 
atractivo pa e region di Latino America 

R 
ecientemente tabata tin un reunion di militarnan Aru- 
biano y Boneriano aki a Aruba. Durante aña 1973 ta- 
bata tin 3 lichting, Maart 73/1 , Juli 73/2 y na November 
73/3 (50 aña pasa). 


E encuentro a cuminsa cu un oracion di parti di dos colega 
cu a transforma den curso di tempo den profundisa nan 
mes den e palabra di Dios cu a hiba palabra di bendicion 
pa e momento di ta hunto. 
Tambe por a experiencia den combersacion cu otro 
momento dificil cu a haci cambio den bida di algun cu 
cierto debilidadnan fisico di salud, esnan cu pa equis 
motibo no tabata por a participa den e programa, algun 
den exterior y lastima tambe cu a tene un minuut di 
silencio pa coleganan cu a bay nos dilanti. 


Tabata tin un flannel di 50 aña tambe cu a wordo diseña 
cu lo por a wordo adkiri na un prijs hopi reduci cu lo 
sirbi como recuerdo pa cada un. Despues e dianan a 
sigui hunto a haci un recorido y bishitando diferente 
areanan cu a haci nos ehercicio y tambe a haci un bishita 
na campamento militar pa asina por a mira e diferente 
cambionan cu a tuma luga na a barcanan unda tabata 
drumi hunto. 


Tabata un fin di siman cu diferente actividad riba 
programa entre otro seso sport, domino, bishita na San 
Nicolas pa disfruta di e muralnan tambe a bishita Natural 
Bridge, Tierra del Sol unda un tempo tabata wordo uza 
pa haci ehercicio di tiramento, Kapel di Alto Vista, a cera 
e bishita pa gradici Dios na Misa di Parokia di Santa Cruz 
pa ricibi bendicion di Pastor Jairo. 


Un fin di siman unda por a topa otro atrobe pa recorda 
momentonan duro y toch alegre cu a forma cada un di 
nos na su diferente manera pa sigui sirbi den nos comu- 
nidadnan. 
Nos training nan na e islanan di Aruba, Bonaire y Curaçao 
tanto riba tereno deportivo como ehercicio den seronan 
y competencia militar cu a tuma luga hunto pasando dia 
y anochinan largo. 


Na final a tene un sesion di evaluacion unda por a gradici 
nos bon Dios y cu speransa di por ripiti e reuni aki even- 
tual na Bonaire proximamente. A desea e coleganan di 
Bonaire un bon biahe y pa nan cuida curpa pa t’ey hunto 
atrobe pa e proximo. 


Celebracion y reunion di coleganan militar 
cu 50 aña pasa a drenta marinierskazerne 

R 
ecientemente, Minister di Husticia y Asuntonan 
Social sr. Rocco Tjon a ricibi un presentacion di 
e hallazgo preliminario di e investigacion cientifico 
di “quality of life of the Aruban youth”. Un investiga- 
cion sumamente importante cu ta enfoca riba e parti 
di bienestar fisico y mental di nos muchanan, pero 
tambe e situacion di famia, e contexto di scol y bari- 
onan. E intencion ta pa adapta e maneho caminda ta 
necesario, a traves di e resultadonan aki. “Evidence 
based policy” ta hopi importante, pa cual motibo a 
inverti den diferente investigacionnan cientifico cu 
ta andando. 


Tur scol na Aruba a participa na e estudio aki, specifi- 
camente tur mucha cu ta atende vijfde y zesde klas 
di basisschool, y danki na esaki a yega na e resultado 
preliminario. Nos ta gradici tur e diferente directi- 
vanan di scol, entre otro DPS, SKOA y PCOA, cu a 
percura pa esaki por a tuma luga, mirando cu e ta un 
stap sumamente importante pasobra mas participa- 
cion bo tin, mas valido e estudio aki lo ta. Alrededor 
di tres mil mucha a participa na esaki, y e rapport 
final lo keda finalisa otro aña prome cu scol cera. 


A ricibi e hallazgo preliminario, di cual mesora a 
haci un peticion na e investigadonan, pa bin cu un 
proposicion pa percura pa cada pasa tanto aña por 
ripiti e investigacion aki, pa asina por wak e desaroyo 
cu ta trata e bienestar di nos muchanan. E proyecto 
aki ta den colaboracion cu ministerio di Enseñansa 
y Deporte, pasobra pa por atende cu tur e diferente 
retonan aki, e parti di enseñansa ta sumamente 
importante. 


No solamente a tene cuenta cu e parti cuantitativo, 
pero tambe e parti cualitativo, caminda e investiga- 
donan a hiba diferente entrevista cu e empleadonan 
di e scolnan y mayornan, a traves di diferente “focus 
group”. Muy pronto, lo ricibi e recomendacionnan 
concreto, ora cu e rapport final ta cla, y asina como 
Gobierno di Aruba lo percura pa e implementacion 
di esaki. 


Un danki na universidad di Amesterdam, universidad 
di Curaçao y IPA cu a contribui pa e investigacion aki 
por a wordo conduci. 


Minister Rocco Tjon: 


A ricibi hallazgo preliminario di e investigacion 
cientifico di “quality of life of the Aruban youth” 

E 
ultimo encuentro cu empleadonan pa aña 2023 a tuma luga riba 29 di 
november anto a sirbi tambe manera un bista riba un aña 2023 exito- 
so, mirando pa loke ta bini den futuro pa 2024. 
Algo cu ta bini bek tur aña tambe ta e boton cu empleadonan ta bisti tur 
aña uno diferente riba nan uniform di trabao cual ta recorda nan riba e 
balor principal di e resort pa por reconoce y subraya. 
Den 2024, empleadonan lo forma parti di The Essence of Passion, seña- 
lando cu e resort lo bay na optimalisa su esfuersonan pa sirbi bishitan- 
tenan cu un pasion pa hospitalidad y turismo. 
“Manera empleadonan di La Cabana,” HR Director Tessely Koolman ta 
bisa, “nos ta compronde e pasion envolvi den tuma orguyo den bo trabao 
y den sirbi otronan cu hopi entusiasmo.” 
Ena Vrolijk, Guest Care Manager anterior a join e encuentro tambe. E ta 
esun cu a introduci e botonnan nobo y enfatisa riba e nificacion di e pa- 
sion cu tin na trabao, specialmente na La Cabana Beach Resort & Casino, 
cu un cantidad grandi di bishitante repetitivo kende ta regresa pa experi- 
encia tur esey tambe. 
Adicionalmente na e updates di renobacion, e resultadonan pa loke taba- 
ta un encuesta di opinion di empleadonan tambe a sali, cu un score hopi 
special p’e team di Acitvities & Health Club, un departamento cu a score 
halto, 100 punto completo. 
Ademas, empleadonan a ricibi un bon noticia riba algun beneficio adi- 
cional cu lo bini pronto, manera PreSchool Assistance Program, Pension 
Contribucion y descuento den Restaurant. 
Nan a splica empleadonan cu e Preschool Tuition Assistance Program ta 
un programa diseña pa asisti empleadonan den yega na necesidadnan di 
nan yiunan den preparacion pa kleuter. E programa lo parcialmente cubri 
parti di e costo pa muchanan bayendo kleuterschool. 
Den e spirito di compromiso na bienestar y siguridad financiero di e tre- 
mendo team di e resort, La Cabana Beach Resort & Casino awor lo bay 
match e contribucionnan extra di pension crea pa empleadonan. 
Finalmente, e resort a partner tambe cu Aruba Wine & Dine. Esaki ta nifica 
cu empleadonan por bay disfruta di 15% descuento na varios restaurant 
a participa den e programa di Aruba Wine & Dine. 
E encuentro tabata uno ameno den bon ambiente cu coleganan, reflehan- 
do e unidad pa e compromiso y respet mutuo pa abilidadnan di otro, pa 
por traha hunto pa yega na e meta den brinda un servicio top den hospi- 
talidad na bishitantenan interno y externo! 


La Cabana Beach Resort & Casino a organisa 
encuentro final cu empleadonan pa 2023 

G 
eneralmente riba diabierna atardi e muchanan di Club 
Oansa Piedra Plat tin nan actividad na FCFPP. Sinem- 
bargo, diabierna 1 di december ultimo tawatin un actividad 
diferente. E atardi ey e muchanan di bario hunto cu esnan 
di Oansa a bishita 30 adulto mayor di bario Piedra Plat y 
vecindario. E muchanan a keda reparti den grupo chikito cu 
2 lider. 


Na cada cas a entrega un caha di sapato bunita decora y 
aden regalitos pa uzo personal. Tur hende a keda contento 
cu e bishita, specialmente e personanan  cu no ta move hopi 
mas pafo di nan cas tawata hopi emociona cu cantamento, 
abraso y regalitos. E muchanan tawata contento di por a 
comparti un rato alegre cu nos grandinan. 


E accion di caha di sapato ta un iniciativa di Fundacion 
Centro Famia Piedra Plat den coöperacion cu e mayornan 
di e muchanan / CEDE Aruba / ‘’BARIONAN UNICO’’ Un 
palabra di gradicimento na tur e lidernan y boluntarionan 
cu a coopera pa haci e accion di caha di sapato aki. 


Schoenendoos actie 
den bario di Piedra Plat 
y vecindario exitoso 

D 
irectie Infrastructuur en Planning (DIP) a yega Parla- 
mento di Aruba. Desafio nos tur sa cu tin, e pregunta ta: 
kico ta e solucion cu lo beneficia Pueblo di Aruba. 


Sra. Marilynn Dirksen, director suplente di DIP, a splica e 
motibonan dicon e servicio di DIP no ta optimal. DIP ta traha 
segun e sistema ‘First In, First Out (FIFO)’. Mirando e retraso 
di miles di peticion cu tin, awo ta trahando riba e peticionnan 
di aña 2013, lo mester haya un manera pa caba cu e retra- 
sonan mas lihe posibel. Pa basta aña e falta di maneho y 
casonan penal/disciplinario a causa un falta di confiansa y 
miedo bou di e personal. 


“Personeelszorg” tambe ta laga hopi di desea. Un atraso 
grandi den promocion a causa varios caso den corte y malcon- 
tento cu a afecta e productividad. Tambe, tin un “onderbe- 
zetting” grandi na DIP, solamente 35% di e funcionnan ta 
ocupa. Sra. Dirksen y su team a presenta e plan cu nan ta 
trahando riba dje pa mehora e servicio na pueblo. 


Hunto cu e pregunta- y sugerencianan haci door di e parla- 
mentarionan a yega na entre otro e siguiente puntonan: 
1.Haci e proceso mas facil, transparente y digitalisa pa e 
clientenan (nobo) por ricibi un contesta dentro di algun luna. 
2. Busca un grupo di profesional pa traha riba e retrasonan. 
3. Departamento di Recurso Humano ta cooperando bon 
pa drecha posicion huridico “rechtpositie” di e trahadonan. 
Esaki sigur lo yuda mehora nan motivacion y productividad. 


Sra. Dirksen a indica cu no por bisa ainda con largo e proceso 
di mehoracion lo dura, ta depende di e casonan andando, 


cooperacion di Departamento Recurso Humano (DRH) y di 
Ministerio di Infrastructura. Pa hopi tempo DIP a keda pega 
sin por a mira un adelanto. Sra. Dirksen a agrega cu pe y 
su team D.I.P. ta significa ‘Diligently In Progress’. Esaki ta 
significa cu D.I.P. ta trahando cu precaucion riba mehora- 
cion y reorganisacion di e departamento. 


Como parlamentario ta importante cu mi por mira cu 
trabounan ta wordo haci pa mehora e servicio y cu esfuer- 
sonan ta wordo haci pa acelera e mehoracion mas tanto 
posibel. Sigur un bon reunion unda cu nos a ricibi informa- 
cion actualisa di e plan di DIP. Mi lo sigui “follow up” cu DIP 
y cu nos Minister di Infrastructura. 


Parlamentario Alvin Molina (MEP): 


DIP a yega Parlamento di Aruba 

DESPUES di 4 aña, Heart-Centered Leadership Foundation 
(HCLF) a trece e programa asombroso ACE (Achievement 
Commitment to Excellence) Program bek na Aruba y a ofrece 
e programa na Colegio EPI den colaboracion cu Educare 
Foundation. 


HCLF ta conoci pa organisa ACE Program na Aruba desde 
2012. Un programa impactante di HCLF su partner, Educare 
Foundation (Los Angeles), diseña pa duna alumnonan e 
confiansa y motivacion propio pa nan por cumpli cu nan 
logronan personal y completa nan trayecto di enseñansa na 
manera exitoso. Den pasado, HCLF a brinda ACE Program 
na 5 school secundario alcansando 450 studiantenan y den 
dos otro ocasion a brinda e programa aki na un total di 170 
hoben di tur skina di Aruba. 


Dia 13 di november, HCLF a brinda un Professional 
Development workshop pa 49 maestro di unit Ciencia y 
Tecnologia y unit Salubridad y Servicio, unda a cubri e tema 
di “heart-set education”. Esaki ta un concepto cu ta consci- 
entisa docentenan con pa integra responsabilidad personal, 
empatia y compasion den nan manera di brinda sosten y 
guia na studiantenan na school, creando un ambiente posi- 
tivo unda studiantenan por florece y realisa nan potencial a 
pesar di e circunstancianan cu nan por ta encontrando den 
nan bida personal. 


Di 14 pa 16 di november, HCLF a ofrece ACE Program na 
alumnonan den nan prome aña di unit Ciencia y Tecnologia 
(C&T) y di unit Salubridad y Servicio (S&S). E proposito di 
e 3 dianan aki tabata pa promove formacion positivo den 
area personal, social y academico, cual ta duna espacio 
pa hobennan por desaroya habilidadnan cu lo por duna 
nan e forsa y perseverancia pa enfrenta retonan, maneha 
emocion, progresa y logra nan meta den bida. Un total di 72 
studiante a completa e programa, acompaña pa un grupo 
di 15 maestro cu a tuma e rol di lider di grupo hunto cu 
3 boluntario hoben adulto unda nan a sostene e studian- 
tenan durante e programa pa asina nan por tabata tin e 
miho experiencia. E programa tabata tin un evento cumbre 
unda a invita mayornan y amistadnan di e alumnonan pa 
scucha kico nan yiunan a experiencia durante e 3 dianan di 
e programa y celebra nan logro hunto. 


Adicionalmente, como parti di e proyecto cu por a ofrece 
ACE Program, HCLF a organisa un dia di training pa partici- 
pantenan di e programa. Mientras cu durante ACE Program 


e enfoke tabata riba e impacto personal, e training adicional 
a enfoca riba con pa haci cambionan chikito y positivo na 
nan school. Participantenan a cuminsa e dia cu un momento 
di reflexion unda nan a haya e espacio pa analisa kico ta 
bayendo bon, menos bon y kico ta e cambionan cu nan kier 
mira den nan bida personal y na school. Despues, a invita 
Sr.Nevin Henriquez, un Transformational Speaker y Digital 
Business Consultant pa duna un sesion di motivacion riba 
e topico di con nan por haci un diferencia den nan comun- 
idad, esta nan school, unda e la uza su experiencia bibando 
den exterior y aki na Aruba. Despues Sr. Henriquez a sigui 
cu un otro sesion riba con pa transforma nan ideanan den 
un proyecto. 


HCLF ta orguyoso di e esfuerso colaborativo cu a wordo forma 
pa realisa e programa exitosamente. HCLF ta gradici Colegio 
EPI pa confia den e balor di e programa pa sigui enrikece e 
capacidad di maestronan y alumnonan. Ademas, ta extende 
un gradicimento na tur maestronan, alumnonan, boluntari- 
onan, y partnernan cu a yuda haci e programa posibel. HCLF 
no por keda sin gradici tur esnan cu a contribui na e bingo 
fundraising di December 2022, cual a sostene e ehecutacion 
di ACE Program. 


ACE Program tabata posibel danki na fondo parcial di 
Programa di Participacion di UNESCO. 


HCLF ta empodera educador y studiante 
nan di Colegio EPI cu ACE Program 

E luna di December aki no a habri masha bunita, nos ta 
mira accidente di trafico cu morto, violencia, buracheria, 
rebeldia, inmoralidad, falta di respet pa mayornan, arma 
riba caya etc. Nos ta pidi Dios tene misericordia pasobra 
dianan di fiesta ta acercando. 


Ta un momento pa para keto e reflexiona, locual bijbel 
ta bisa, y locual hopi hende no kier tende. Bijbel ta papia 
di tempo trabahoso, bijbel ta papia di huy for di pasion 
hubenil, y inmoralidad, tambe cu hende lo bira stimado di 
nan mes. arogante cu mala lenga. 


Locual ta para skirbi ta cumpliendo (2 Timoteo 3 :1-9) y 
nos tur mester tene cuenta cu esaki, y e unico manera pa 
nos por sali for di e situacion aki ta pa medio di oracion. 


Awor mas cu nunca nos mester cuminsa haci oracion pa 
nos Cuerpo Policial, Aduana, y tur esnan cu ta eherce 
control riba nos isla, pa nan tin forsa pa tur locual tin na 
caminda, pasobra horea di hopi hende a cera y hopi kier 
bira lomba pa ley y haci locual cu nan kier. 


Hende no ta respeta bida di otro mas, hende no kier recon- 
cilia, hende no kier mantene nan mes na ningun clase di 
regla, y e temor di Dios ta cabando. 


Mayoria di e problema cu hubentud tin ta sinta den e 
falta di honra nan mayornan, e gran falta di respet cu 
tin awendia, caminda muchanan no kier scucha di nan 
mayornan, y hopi ta e mayornan cu ta yora y cu tin hopi 
dolor. 


Muchanan cu sa, of tin cu no, cu cada biaha cu bo ta falta 
respet pa bo mayor, bo ta faltando respet na Dios. Y bo tin 
di carga e consecuencia, pasobra locual Dios ta bisa pa 
bo honra bo mayornan ta un mandato y ningun hende por 
pasa over di e palabra di Dios. 


Nos mester haci oracion pasobra Hesus mes a bisa den 
Mateo 19:26: Hesus a keda wak nan y a bisa nan: Cerca 
hende esaki ta imposibel, ma cerca Dios tur cos ta posibel. 


Tur locual nos presenta den oracion den nomber di Cristo 
Hesus, nos Tata cu ta den cielo lo scucha y lo haci’e pa 
nos. 


Nos mester ora pa e situacion bira normal, e cosnan aki 


cu ta sosode den trafico no ta normal, e uzo di droga 
y alcohol ta creciendo, y na otro banda nos ta mira cu 
violencia no ta keda atras. 


Ta tempo pa cada mayor papia cu nan yiu, y cada hende 
grandi para keto un rato, y reflexiona riba e asunto di 
respet, y corda como mayor nan mester ta un ehempel pa 
nos hubentud. 


Muchanan mester corda cu nan ta e embahadornan di 
futuro, y cu un caracter zwak yena cu inmoralidad nan 
no ta yega ningun caminda, y nan mester corda cu respet 
pa bo mes y pa hende mayor cu bo ta habri tur porta den 
bida. 


Palabra di Dios ta bisa: Gracia sea cu boso, y pas di Dios 
nos Tata, y di Señor Hesus Cristo. Kende a duna su mes pa 
nos picanan, pa E por a libra nos di e siglo malo di awor 
aki, conforme e boluntad di nos Dios y Tata. Na Kende sea 
gloria pa semper y semper. Amen (Galationan 1:3-4). 


Tene cuidao pa boso curason no ta carga pa causa di 
paranda y buracheria y e preocupacionnan di bida, y e dia 
ey no bin diripiente riba boso manera un trampa. Ma sea 
alerta tur ora bay haciendo oracion, pa boso por tin forsa 
pa scapa di tur e cosnan aki (Lucas 21:34-36). 


Fortaleza pa Famia 


Sinceramente, Pastor Marcel Balootje 


Urgente: Oracion na cas, scol, y trabao, ta un necesidad 

DEN HAAG – Minister Plenipotenciario 
mr. Ady Thijsen a haci un bishita di 
cortesia na Presidente di Staten di Aruba 
Edgard Vrolijk. 
Minister Thijsen ta actualmente na Aruba 
pa un bishita di trabao. 


Durante di e bishita a papia riba temanan 
cu ta actual, manera e Geschillenregeling. 


Potret cortesia di Arubahuis 


When tomorrow starts without me, don’t think 
we’re far apart, for every time you think of me, 
I’m right here in your heart. 


It is with our deepest sorrow that we announce 
the passing of our beloved husband, father, 
grandfather, brother and uncle: 
Romeo Cordell Peterson 
“Romy” 
“Pete”, Former Director M.L.King-School 
Sunrise January 1, 1943 Aruba 
Sunset November 30, 2023 Aruba 


We apologize that we will not 
be receiving condolences at home. 
Date and place of funeral will 
be announced later. 


Gradicimento y Invitacion 


Na nomber di su yiu y su rumannan, nos kier 
a gradici tur esnan cu di un manera of otro a 
compaña nos y mustra nos atencion, duna nos 
sosten y consuelo durante fayecimento y entierro 
di mi defunto mama stima y nos ruman stima: 


Teresita Tromp 
Boso presencia tabata un gran sosten pa nos. 
Nos kier a gradici tur esnan cu a manda flor, 
caarchi, whatsapp y yamada telefonico. Un 
gradicimento pa Wit Gele Kruis su servicio di 
wijkzorg, Aruba Lions Club, Huisartsenpraktijk di 
dokter Fernandes cu su assistentnan Maroushka y 
Kim, sra. Maria Kock-Middendorp y fysiotherapeut 
Luz Mila Lagares Pedrozo. 


Danki na Pastor Jose pa un bunita respons y na 
sr. Eltienne Yarzagaray pa su bunita musica. Un 
danki na Aurora Funeral Home pa nan excelente 
servicio. Tambe un danki na tur esnan cu a haci 
un donacion na Stichting Luna Foundation. 


Alavez nos kier a haci un invitacion pa 3 Santo 
Sacrificio di Misa pa descanso di alma di nos 
defunto stima, cual lo tuma lugar: Diamars 5 di 
december pa 5:30 pm na Kapel di Alto Vista, 
diarazon 6 di december pa 6:30 pm na Misa 
Santa Anna na Noord y diasabra 9 di december 
pa 7:00 pm na Misa Santa Anna na Noord. 
Señor ta mi Wardador, mi ’n tin falta di nada; Den cunucu 
di yerba berde, E ta pone mi sosega. E ta hiba mi na 
awanan trankil, pa mi bolbe haya forsa. E ta guia mi den 
caminda drechi fiel na su nomber.” ~ 
Salmo23 


Cu hopi tristeza na nos curason, pero conforme cu boluntad 
di Dios, nos ta anuncia fayecimento di: 


Aura 
Emilia Kelly 
“Ma Oja” 
*30 mei 1934 + 30 november 2023 


Su yiunan: 
Frank Riley 
Eliane Riley 


Su nietanan: 
Ilse y famia na Hulanda 
Luanne na Hulanda 
Frangeline y famia 
Joanna y famia 


Su bisanieto- y bisanietanan 


Su sobrinonan na Aruba: 
Marie-Elise Tromp-Kelly y famia 
Robert Galarraga y famia 
Eric Galarraga y famia 


Su bon amiga: 
Serafina “Sera” na Santo Domingo 


Demas famia y conocinan na: Aruba, Corsou y Hulanda: 
Kelly, Riley, Galarraga, Yarzagaray, Tromp, Manzanares, 
De la Haye, Wout, Werleman, Ruiz, Romano, Cordero, 
Personal di Saba Oranjestad. 


Despensa nos si den nos tristeza nos por a lubida algu 
persona of famia. 


Ta invita famia-, amigo- y conocinan pa e acto di despedida 
cual lo tuma luga: Diaranson 6 december 2023 for di 9 or 
pa 11 or di mainta na Olive Tree Funeral Care & Crematory 
na Piedra Plat. 


Acto di cremacion ta tuma luga den seno familiar. Nos ta 
lamenta cu despues di acto di despedida nos no ta ricibi 
bishita di condolencia na cas. 


“Señor ta mi wardador, mi’n tin falta di nada. 
Den cunucu di yerba berde e ta ponemi sosega. 
E ta hibami na awa trankil, pa mi bolbe haña 
forsa”. - Salmo: 23 


Cu dolor na nos curason, nos ta participa 
fayecimento di nos ser stima: 
Alba Luz Ortiz Añez 
*30-11-1952 - †02-12-2023 


Acto di despedida lo wordo anuncia despues 


Minister Thijsen a bishita 
presidente di Staten 


DEPARTAMENTO 
di 
Impuesto 
ta 
participa cu diamars, dia 5 di december 
2023, tur su oficinanan lo cera mas 
trempan atardi en conexion cu fiesta di 
Sinterklaas. Lo brinda servicio nonstop 
te 2or di atardi y lo por tuma un number 
te 1:30. 


Departamento di Impuesto ta pidi su 
clientenan pa tuma nota di e anuncio aki 
pa asina evita cualkier inconveniencia. 


Diamars 
Departamento di 
Impuesto lo cera 
mas trempan atardi 


Ta duna servicio 
nonstop te 2or atardi 

Bo a hasi mi curason mas contento cu curason di 
un hende cu tin cosecha. Abundante di grano 
y cu tin abundancia di biña nobo. Lo mi bay 
drumi trankil y pega soño pasobra ta boso lo 
duna mi seguridad. Salmo 4: 7-9 


Nos ta anuncia fayecimento di: 


Norma Yolanda Jacobs 
Mihor conoci como “Joly/Janda” 
*11-11-1937 - †27-11-2023 


Na nomber di su: 
Casa: †Francisco Tromp 


Yiunan: 
Norman Tromp y Sugeiry 
Tromp Garcia 
Rigoberto Tromp y Genesis 
Tromp Briceño 


Nieto(a)nan: 
Sophia Tromp 
Nordin Tromp y Mary- 
Jane Ras 
Lacy-ann Tromp 


Mayornan: 
†Herminio Jacobs y 
†Epifania Quant 


Rumannan: 
†Irving Jacobs y Sheila Jacobs 
Ingrid Jacobs y Bito de Lange 


Iha: Chela Vrolijk y Famia 


Tantanan: 
†Vera Ras 
†Salome Tromp 
†Teresita Quant 
†Simona Quant 


Otro tantanan, omonan y famia 


Sobrino(a)nan: Tania Jacobs, Tatiana Jacobs, 
Clyve Malmberg, Jorge Jacobs, Osiria Jacobs, 
Maria Elena de Lange, Chando de Lange, 
†Marlon Jacobs 


Suegro(a)nan: 
†Bruno Arends 
†Maria Tromp 


Swa y cuña nan, primo y prima nan, sobrino y 
sobrina nan, tanta y omo nan, comer y comper 
nan, bisiña nan, amigo y amiga nan, ex colega 
nan di Ontvanger der Belasting, amistad nan di 
Crystal Casino y Stellaris Casino y demas colega 
nan y conocirnan. 


Demas famia nan: Jacobs, Tromp, Quant, Ras, 
Ridderstapt, Briceno Lesandrina, Vrolijk, Zievinger, 
Odor, Pieter, Orman, Garcia, Bislip y otronan. 


Despensa nos si den nos tristeza nos por a lubida 
cualkier otro miembro nan di famia di nos difunto 
mama stima. 


Oportunidad pa condolencia: Aurora Funeral Home, 
diamars 5 di december 2023 di 7:00 pa 9:00 pm. 


Ta invita pa e acto di entiero cu lo tuma lugar 
diaranson 6 di december 2023 na Misa Pro Catedral 
San Francisco na Playa di 2:00 pa 4:00 pm nos 
difunto ta reposa den misa, despues lo sali pa 
Santana Central Sabana Basora. 


Nos ta pidi nos disculpa despues di entiero nos no 
ta ricibi bishita na cas pa condolencia. Danki di 
antemano pa e comprension. 


Laga tur loke ta spera mi ta bunita 
Laga tur locual cu mi encontra 
na caminda ta bunita 
Laga tur locual cu mi laga atras keda bunita y 
Laga esakinan termina den tur buniteza. 


Nos ta anuncia fayecimento di nos Mama, Wela, 
Bisawela, Tatarawela, Ruman y Tanta stima: 


Frida Theresa 
Henriquez-Lacle 
Cariñosamente jama: 
“Mama Frida, Oma, Mama” 
*15-10-1929 †01-12-2023 
Vda. di Angel “Janjo” Henriquez 


Na nomber di su: 
Mayornan: 
†Antonio y †Jacinta Laclé-Wever 


Yiunan: 
Clothilda Maria Henriquez 
Jacobo “Coby” y Anna Bernadeta Henriquez 
Werleman 
†Silvia Henriquez 
†Walthy Henriquez 
Guadalupe “Lupe” y Mariela Henriquez-Tromp 
†Felix “Roly” Henriquez 
Zaida Henriquez 
Stella y Everaldo Laclé-Henriquez 
†Haime Henriquez 
†Waltruida Henriquez 
Pamela Henriquez 


Nieto(a)nan: 
Eddie, †Ilk, Randy, Micheal y famia 
Frido, Jessy, Anthony, y famia 
Dorethy, Giovanny, Rose-Ann, Abigaill y famia 
Arthur , Isabella y famia 
Rayon, Rolyson, Roselyn y famia 
Andre, Kimberly, Ghinayla y famia 
Eveline, Evelio y famia 
Sue-Ann y famia 
Linda, Anais, Angelo, Walthy, Radamir, Radamar 
y famia 
Rahid, Joälly, Gezary y famia 


Su 65 Bisanieto(a)nan y 24 Tataranieto(a)nan 


Rumannan: 
Isabella “Dela” Hart-Laclé y famia 
William “Wiwi” Laclé 


Tur su sobrino(a)nan, ihanan, swa y cuñanan, 
comer y compernan, ex neuro(a)nan, bon 
bisiñanan 


Y demas famianan: 
Henriquez, Laclé, Kock, Everon, Tromp, Werleman, 
Farro, Koolman, Sprok, Tapia, Orman, Jacobs, 
Espinal-Baez, Wever, Vrolijk, Zimmerman, 
d’Aguiar, Alders, de Mey, Gamarra, Croes, Peña, 
Williams, Kelly, Schmidt, Webb, Hart, Quant, 
Martines, Meneses, van Mourik, Arumontes, 
Soliana, Larez, Dirksz, Vallorian, Bernadina, 


Nos ta pidi disculpa si nos por a lubida un of otro 
persona den nos tristeza. 


Acto di entiero lo tuma lugar diahuebs 7 di 
December 2023 na Misa Inmaculada Conception 
na Santa Cruz di 9:00 am pa 11:00 am, despues 
lo Sali bai pa santana Catolico Santa Maria na 
Santa Cruz. 


Despues di entiero nos no ta ricibi bishita di 
condolencia na cas. 


“Dios a tira un bista den su jardin y a topa un espacio bashi. 
Despues su mirada a pasa ariba tera y a mira bo cara cansa. 
El a pone su brasa rond di bo y a hibabo pa bo por sosega. 
Esta bunita ta Dios su jardin.” 


Cu inmenso tristeza na nos curason pero conforme cu 
boluntad di Dios nos ta anuncia fayecimento di nos ser stima: 


Vda. señora Tomasa 
Quandus-Tromp 
Mihor conoci como 
“Dudu”, “Tomasita”, “Mama Tomasa” 
of “Tanta Masa” 
*20-03-1935 - †30-11-2023 


Na nomber di su: 
Esposo: † Franciscus Quandus 


Yiunan: Maria (Marieta) Quandus 
Albertina (Tina) y † Jacento (Lorito) Geerman-Quandus 
† Reina Juliana Quandus 
† Albert (Tico) y Ludwinus (Tintina) Quandus-Farro 
Augustina (Ibia) y Errol Quandus-Quandus 
Nieto(a)nan: Juan G. Jr. y Monica Carrasquero-Maduro 
Patricia Carrasquero 
Gilberto Carrasquero 
Jair Cathalina y Rosalda Hoftijzer, yiunan y nietonan 
Sharella Cathalina 
Jessica y Evaristo Kock-Quandus, yiunan y nietanan 
Alvaro (Aito) Quandus y Janeth Colina y yiunan 
Joanne Quandus 
Jeandré Quandus 


Rumanan: 
† Asucion (Chonchon) y † Aurelio Quandus-Tromp y famia 
† Anna y † Francisco (Pancho) Ridderstaat-Tromp y famia 
† Pablo y † Theresita Tromp-Tromp y famia 
Juan y † Julieta Tromp-Tromp y famia 
† Catharina y † Theodoor (Dodo) Farro-Tromp y famia 
† Clara y † Ortilio Tromp-Tromp y famia 
† Fermina (Mimi) y † Bernardo (Ben) Tromp-Tromp 
Swa y cuñanan: 
† Teresita (Tatita) y † Rafael Gomez-Quandus y famia 
† Antonia (Toña) y Melius (Nel) Bergrok-Quandus y famia 
† Dominicus (Domico) Quandus y † Juliana Henricus y famia 
† Gregoria (Goja) Quandus 
† Imelda Quandus 
† Augustin (Koochi) Quandus 
Pedro (Pecha) y Rufina Quandus-Tromp y famia 
Maria Quandus y famia 
† Lourdes (Lulu) Quandus 
† Cerilio (Buchi) y Lourdes Quandus-Tromp y famia 
Anselmo (Chemmy) y Frida Quandus-Koolman y famia 
Aquiles (Gili) Quandus 
† Reginalda (Nalda) Quandus 
Susana Arrindell y famia 
† Angel Semeleer y famia 
Manera yiunan: Estella Carolina y famia 
Janine Rasmijn y yiunan 
Mayra Quandus y yiu 
Suzette (Setty) Vrolijk y famia 


Ex- suegronan: † Franklin Cathalina y famia 
† Juan G. Carrasquero 


Consuegro: Pascual Quandus y † Bernardina Kelly 


Ayudantenan di cas: Glenda Croes-Leon 
Janine 


Primo y primanan, sobrino y sobrinanan, comer y compernan, 
ihanan, famia na Aruba, Curacao, Hulanda, amigo y amiganan, 
bisinjanan y conocirnan, S.V. Bubali, ex-coleganan di Museo 
Archeologico. 


Demas famia: Tromp, Quandus, Geerman, Farro, Carrasquero, 
Maduro, Cathalina, Kock, Stegink, Ridderstaat, Gomez, 
Berghok, Henricus, Koolman, Semeleer, Andrews, Arrindell, v/d 
Biezen, Burke, Carolina, Cid, Chehin, Croes, Donker, Eckmeyer, 
Esser, Figaroa, Flanegin, Giel, Hoftijzer, Jacobs, Jones, La Rosa, 
Leest, Martina, Oduber, Orman, Paesch, Pak, Petrochi, Rasmijn, 
Ridderstap, Vrolijk y Werleman. 


Ta invita tur bisinja, amistad y conocirnan pa asisti na e acto di 
entiero cual ta tuma lugar diahuebs 7 december 2023 pa 4or 
di atardi y despues saliendo for di Misa Santa Anna na Noord 
pa Santana Catolico na Noord. 
E restonan mortal di nos ser stima lo ta reposa for di 2or den 
misa. 


Anochi di condolencia: Aurora Funeral Home riba diaranson 06 
December 2023 di 7or pa 9or di anochi. 


Na lugar di flor of krans un donacion pa “Wit Gele Kruis” lo ta 
altamente aprecia. Lo tin un box disponibel pa e bunita gesto 
aki. 


Disculpa nos si den nos dolor y tristesa nos por a lubida algun 
famia, amistad of conocir. Nos ta lamenta cu despues di misa 
nos no por ricibi bishita di condolencia na cas. 


